6 Ka mohlala, ho ka etsahala hore re bale Lentsoe la Molimo khafetsa, kapa le letsatsi le leng le leng, empa re se ke ra lemoha hore re na le matšoao a bontšang boithati. Seo se ka etsahala joang? Nahana ka taba ena: Mohlaleng oa Jakobo oa seipone, bothata e ne e se hore motho eo o ile a qekotsa seipone feela. Jakobo o re motho eo o “oa icheba.” Mona Jakobo o sebelisitse lentsoe la Segerike le bolelang ho shebisisa kapa ho hlahlobisisa. Kahoo bothata ba motho eo e ne e le bofe? Jakobo o re: “Oa tloha ’me kapele-pele o lebala hore na ke motho oa mofuta ofe.” O ile a tloha seiponeng eaba ha a nke bohato ka seo a se boneng. Ho fapana le hoo, motho ea atlehang hase ea “nyarelang ka molaong o phethahetseng” feela, empa ke ea “phehellang ho oona.” Ho e-na le ho tlohela molao o phethahetseng oa Lentsoe la Molimo, o phehella ho latela lithuto tsa oona. Jesu o ile a hatisa ntlha eo ha a re: “Ha le tiisetsa lentsoeng la ka, le tla ba barutuoa ba ka ka ’nete.”—Joh. 8:31.